Сүзүүм болган авайымныӊ сүдү ышкаш,

 Сүүзүннүг мага-боттан адырылбас,

 Тынар агаар, сеткилимниӊ хөрзүнү бооп

 Тыва дылым, дамыр-ханда тудуш-тур сен.

(А. Даржай.)

 Тыва – харлыг баштыг тайгалардан, сүвүр-сүвүр бизеӊнерден, артыш-шаанак, айдыс чыттыг арга-эзимнер, таӊдылардан, кыӊгырткайндыр ырлап чыдар кара суглар, хемнерден чайынналып, чалгып чыдар хөлдерден бүткен оран.

 Тыва – эзир куштуӊ ужары дег, чоргаар хостуг давып-самнаан мөгелерниӊ, сыдым чайган эзер хөөмейниӊ, куюмналган сыгыттыӊ, хову-шөлдер, дагларга өткүт кылдыр чаӊгыланган каргыраанын чурту.

 Бо-ла бүгү Тывавыстыӊ чоргааралы, эртинези, төөгүзү. Дыл база-ла шак-ла ындыг, тыва чоннун чоргааралы, эртинези.

 Төрээн чурттун кайыын, чүден эгелээнин

 Дөгеревис ырлажып-даа турар-дыр бис.

 Төл биске ада-ие чери – алдын,

 Төрээн дылым олар-биле бир деӊ эргим.

 Шынап-ла, биске төрээн дылывыс эргим. Ооӊ ачызында бис аравыста чугаалажып, харылзажып, амыдырап турар бис.

 Тыва дыл өске дылдар ышкаш узун төөгүлүг, эрткен оруктуг. Кандыг-даа дыл чүгле чаӊгыс чоннуӊ чогаадып, тургузуп алганы кылымал чуул эвес-тир – муӊ-муӊ чылдарныӊ иштинде хөй-хөй аймактар, чоннар амыдырал, салым-чолунун аайы-биле ары-сарыг өртемчейнин байлым, хайымынга аралажып, үскүлежип, холужуп, кады хөгжүп келген.

 Дыл – чоннуӊ өртээ турбас эртинези, чоннун төөгүзүнүӊ болгаш культуразыныӊ үндезини, нацияныӊ демдээ.

 Төрээн дылын хүндүлеп, үнелээр чорук ук нацияныӊ салым-чолунга сагыш салыышкыннын эгези болур. Мооӊ тодаргай демдектери республиканыӊ девискээринде тыва школалар, солуннар, номнар, тыва дылга дыӊналып турар радио болгаш телевидение, хөгжүм-шии театры, ырыныӊ болгаш танцыныӊ ансамбльдери болуп турар. Бо-ла бүгүнү тургузуп, чедип алган чүвелеривис тыва литературлуг дылдын киржилгези чокка, херек кырында болдунмас.

 Ынчангаш тыва дыл боду-ла күрүне дылы болуп, (Тыва Республиканыӊ Үндезин Хоойлузу – Конституцияда тыва дыл – күрүне дылы) база бир нацияныӊ бодун, арнын делегей кырынга көргүзүп турар. База ол ышкаш дылдын бо хүннерге чедир эстип чиде бербейн, салгал дамчып чедип келгенинге өөрувес арга чок. Тыва дылдын сайзырап келгенинге, ону шагдан тура шинчилеп келген эртемденнернин киирген улуг-хуузу дыка улуг деп бодаар мен. Оларга А.А.Пальмбах база тыва чоннун чоргааралы, филология эртемнеринин доктору, профессор, Россия Федерациязынын эртеминиӊ алдарлыг ажылдакчызы Ш.Ч.Сат хамааржыр. Ынчангаш бо эртемденнерге өртээ турбас улуг ажылы дээш, сеткиливис ханызындан өөрүп четтирип, курлак чедир мөгеер ужурлуг бис.

 Шүлүкчү Санчы Деспил-оолдуӊ «Тыва дылым – төрээн дылым, дыӊнап пөкпес мерген дылым» деп сөстери бар. Шынап-ла, тыва дылывыс чараш, дыӊнаксанчыг, мерген, чоргаар дыӊналыр. Төрээн-дыл-культураныӊ өзээ. Кандыг-даа чоннун дылы – кижи амытанга бердинген эн-не үнелиг эртине.

 Тыва шүлүкчүлер төрээн дылыныӊ уран-чеченин, өткүт чаражын мактап, дыка хой чогаалдарны бижээн. Шүлүкчү уран мергежили чедишкен чогаалчы Александр Даржайнын «Ада-иемниӊ өнчүзү» деп шүлүүнде ада-иезиниӊ арттырып берген эӊ-не үнелиг өнчүзү – төрээн дылы деп санап турар:

 Тыва чериӊ,

 Тыва чонуӊ,

 Тыва дылыӊ –

Тынгарыкчы аржааннарыӊ ол-дур, оглум.

Тыва чон – чоорганыӊ

Тыва дыл – кызыл тыныӊ,

Тыва чер – төрээн чуртуӊ – олар үш сагыызыныӊ – тейлеп чоруур бурганнарыӊ ол-дур, оглум… Бо үш ыдыктыг эртинени сеӊээ өнчү кылдыр арттырдывыс. Ажы-төлүӊге хайыралдыг бо үш эртинени камнап, хумагалап, арыг-чаагайы-биле өргүп дамчыдар сен, оглум…

 Сөстүӊ хуулгаазын күчү-күжүнүӊ дугайында Эдуард Мижиттиӊ дараазында шүлүүнден көрүп болур:

Мээӊ сөзүм,

аткан ок дег, чидиг-даа бол,

чүректерни

хораннап каан согун ышкаш,

үзе-чаза

өтпейн чорзун…

Мээӊ сөзүм

шыдаар болза,

өйлеп-өйлеп

кижилерниӊ кырын орта

диргелип кээр халаптарны

эскерип кааш,

медээлептер коӊга болзун…

 Шүлүкчү Игорь Иргит «Тыва дылым» деп шүлүүнде төрээн дылы-биле чергелештир өске дылдарга шын сеткил-биле хүндүткелин сөглеп, оларны орус, перси, француз, англи, испан болгаш өске-даа дылдарныӊ кончуг чараш, ылап шын овур-хевирин чураан:

Орус дылга кожаӊ ырга ынаам аажок,

Ол дыл дээрге чуртталгамныӊ чамдыы дээр мен.

Перси дылда бижээн шүлүк аайлашкан,

Белен болгаш дүлгээзинниг чараш дээр-дир.

Француз дылжы дыӊнаарымга, чараш-ла-дыр,

Бырлаӊнашкан чагыглар-даа сагындырар.

А англи дыл – күчү-күштүг шуурган-на,

Амыргалап, бүрээлээн дег дыӊналыр-дыр.

Испан дылга ырлар дыӊнааш, шыдашпас мен,

Эрим хайнып, сыным бедип хертее бээр.

Ол-ла көвей янзы-бүрү дылдар шупту

Онза чараш, үнелиг деп демдеглеп каайн…

 Өске дылдар чеже-даа чараш, үнелиг, байлак болза, аныяк шүлүкчүге төрээн дылы чүден эргим деп бодалды кончуг чечен болгаш тывынгыр илереткен:

 Ынчалза-даа мээӊ хуумда чарылбазым,

«Ынак мен» деп чугаалааным чаӊгыс дыл бар.

Айдыӊ дүне өпей ырын ырлап оргаш,

Авамныӊ мээ чаяап берген эртинези-

Чидиг чепсээм, өөрүшкүм, муӊгаралым,

Чигзинижим, ынакшылым, изиг ханым,

Өлүп чыда байырлажыр сөөлгү сөзүм,

Өртек билбес байлакшылым – тыва дылым.

 А тыва литератураныӊ үндезилекчилериниӊ бирээзи С.Б.Пюрбю «Төрээн дылымга» деп шүлүүнде делегейде хөй янзы дылдарныӊ аразында бодунуӊ тыва дылынга ынаан дараазында одуруглар херечилеп турар:

Ораннарда улуг, биче

Дыӊнавааныӊ кандыг дылдар чогул?

Ол дылдарныӊ аразында

Тыва дылга ынаам аажок…

 Төрээн дылывыс – байлаавыс, төрээн дылывыс – күчүлүг эртиневис. Төрээн дылын билири дээрге тыва кижиниӊ ыдыктыг чаӊчылы-дыр. Ындыг-даа болза, чамдык кижилер төрээн дылывысты бокталдырып турары дүвүренчиг. Кудумчуда аныяктарныӊ, бичии-даа, улуг-даа улустуӊ аразында чугаазын дыӊнап көргеш, оларныӊ чугаазында бок сөстерни бо-ла дыӊнай бээр бис. А телевизорда тыва дыл кырында эртип турар дамчыдылгаларны кичээнгейлиг көрүп, дыӊнаар болзувусса, ында чугаада улустуӊ орус сөстерни холуп, киире бээрин эскерер бис. Ынчалза-даа сөөлгү каш чылдардан эгелеп, Тываныӊ аӊгы-аӊгы булуӊнарында төрээн дылывысты шын ажыглаарыныӊ, ону өске дылдар-биле холуп, бокталдырбазыныӊ дугайында конференция, семинарларны эрттирип турары өөрүнчүг. ООн аӊгыда төрээн дылывыстыӊ сайзырал, хумагалыынга үстүнде көрген чогаалчыларывычтыӊ тыва дылга хамаарышкан шүлүктери ажыктыг деп бодаар мен.

 Дыл – каяа-даа, кажан-даа кымга-даа эӊ-не чугула чепсек. Сөс-биле өлүрүп-даа болур, сөс-биле эмнеп, диргизип-даа болур.

 Төрээн дылын чидирери – төрел чонундан хоорулганы, чоннуӊ шаандан тура хумагалап келгени арыг, чараш чаӊчылдарын, угаадыгларын, улустуӊ аас чогаалындан адырылганы ол.

 Дыл дээрге-ле бурунгаар депшилгеже орук. Ававыстыӊ аа сүдү-биле кады амыдыралывыста ужукталган тыва дылывысты камнап, сайзырадып, шинчилеп, ынак болуулуӊар, дараазында салгалывыска төлептии-биле дамчыдаалыӊар.